《随园先生来吴门招集女弟子于绣阁余因病未曾赴会率呈二律 其二》
清代·金逸

柳条不肯系春光，返棹天台饯别觞。青眼早深知己感，白头犹是爱才忙。

湖堤草色催新夏，驿路蝉声到夕阳。愿得年年芳讯至，许教桃李附班行。

作者简介：清江苏长洲人，字纤纤，一字仙仙。诸生陈基(竹士)妻。师事袁枚。工诗。诗人郭麟见其作品，以为得未曾有。二十五岁卒。有《瘦吟楼诗草》。